Vesnoldunol (Chiroptera)

Vesnoldunol (Chiroptera) tir tan moukolaf veem ( Mammalia pula ). Gan Blumenbach bak 1779 taneon zo pimtayar.

 Pimtara 
 Pulara 
Vesnoldunol sotir kobligaf moukol gubeon yoltan gu vesnol. Nope towara lanibelcafa gu tela ke zverieem, va gruperacka va mielafa wira al voner i va tulon grutalara bak orikarsa tuke rukomatca grudivplekusa va kaikmam isu gruremzawasa.

 Irubaxo 
Vesnoldunol koe bwafa ik zakodafa anameda ke varafa tamava tigir. Koe luva ik buta ik aal ik kroye ik nelkon arula afizon gigelber ise va siudapa tazukar.

 Kira 
Vesnoldunol sotir ton pinackaf lum ise va alto milafo gu snavol ok tovol, is pibaf myot lukoptaf ok ebeltaf ok blakeraf ok blafotamaf jadion dir. Tazuk ke vesnol sotir kalvekafa gu talara numen abduinieem ton wilteem al artazukawer. Isnumen zarevo al vonewer ; drinca sotir abrotcaf loon dam rasagi ; cagrey sotir lotrelaf ; kot metotcoy vaxe tel taneaf sotir abrotcapaf isen deltwegri dere sotir. Kota nuga dem aluboy lubek sotir trelafa ise sonover da vesnol ton adalafa tildesa tirka ton titeon taka grugeltgir. Talgeem sotir ke bezatoraf ord, dis va abica arapenisaca ke engatorafa katca. Iteem sotir ke gimbaf ord, voxen witca kapbure mamtafa rukomatca anton toleodon soyordar.

 Nazbalkera 
Ocagugal vas 45 ik 70 viel dene katca ke zakodafo lidawickaxo arapeniwer voxe va tevoy aksat dene Vesnol (Pteropus) bwafa katca rokalfir. Kota vesnolya va toloy oc cugon gimalnazbar, i va oc gitis ton mepinaf lum. Sinaf blirugal va nazberakama ke vesnolya kevaldoar : acum lan katcolk kali tolsanda rovoblid.

 Malestura 
Lo vesnol sotid nezatoraf beka lana katca va kabay is ilt is imwada zined. Ke 950 katca, lana va fortey ke aryon sulem kan tigafa talga robupkud, soe abicote enwe tid, nekev jontika artukafa prostewa isu vunda radasa va vesnol gu tec forteyfamik.

 Vexala dem yaseem 
Sedme Mammal Species of the World (siatos ke 2005), bat veem vas 18 yasa ruldar :
 Vesnol (Pteropodidae) (Gray, 1821)
 Vesnol (Rhinolophidae) (Gray, 1825)
 Vesnol (Hipposideridae) (Lydekker, 1891)
 Vesnol (Megadermatidae) (H. Allen, 1864)
 Vesnol (Rhinopomatidae) (Bonaparte, 1838)
 Vesnol (Craseonycteridae) (Hill, 1974)
 Vesnol (Emballonuridae) (Gervais, 1855)
 Vesnol (Nycteridae) (Van der Hoeven, 1855)
 Vesnol (Myzopodidae) (Thomas, 1904)
 Vesnol (Mystacinidae) (Dobson, 1875)
 Vesnol (Phyllostomidae) (Gray, 1825)
 Vesnol (Mormoopidae) (Saussure, 1860)
 Vesnol (Noctilionidae) (Gray, 1821)
 Vesnol (Furipteridae) (Gray, 1866)
 Vesnol (Thyropteridae) (Miller, 1907)
 Vesnol (Natalidae) (Gray, 1866)
 Vesnol (Molossidae) (Gervais, 1856)
 Vesnol (Vespertilionidae) (Gray, 1821)

 Pulasa vuestexa is xantaza 
 (en) vuest- : Mammal Species of the World (v- 3, 2005) : CHIROPTERA (Blumenbach, 1779)
 (en) vuest- : CITES : CHIROPTERA
 (en) vuest- : UICN : veem CHIROPTERA (Blumenbach, 1779)
 (en, fr) vuest- : ITIS : CHIROPTERA (Blumenbach, 1779)
 (en) vuest- : Tree of Life Web Project : CHIROPTERA
 (en) vuest- : Catalogue of Life : CHIROPTERA (Blumenbach, 1779)
 (en) vuest- : Paleobiology Database : CHIROPTERA (Blumenbach, 1779)
 (en) vuest- : Animal Diversity Web : CHIROPTERA
 (en) vuest- : NCBI : CHIROPTERA
 Ara vuestexa 
 Vesnoldunol (Chiroptera) dene Wikispecies

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)

Vesnoldunol (Chiroptera)
Vesnoldunol (Chiroptera)
Vesnoldunol (Chiroptera)